Valtuutettu ja lääkäri ehdottavat Helsinkiin omia terveyskeskusten yksiköitä somalia, venäjää ja arabiaa puhuville

Erilliset yksiköt helpottaisivat ehdottajien mukaan esimerkiksi hoidon tarpeen arviointia puhelimessa.

Kaupunginvaltuutettu Pilvi Torsti (sd) ehdottaa yhdessä terveyskeskuslääkäri Jonne Junturan kanssa, että Helsinkiin tarvittaisiin omia terveysasemien sisällä toimivia yksiköitä eri kieliryhmille.

Torsti on jättämässä valtuustoaloitetta, jossa esitetään somalin-, venäjän- ja arabiankielisiä terveyskeskuspalveluita. Hän perustelee tätä kielellisillä oikeuksilla ja vertaa tilannetta ruotsinkielisiin, jotka pääsevät terveyspalveluissa asioimaan omalla äidinkielellään.